Ηλίας Ψινάκης

Ο Ηλίας Ψινάκης (ή Ψηνάκης, γενν. 8 Απριλίου 1958, Αθήνα) είναι Έλληνας μάνατζερ στο χώρο του θεάματος, τηλεοπτική προσωπικότητα της Ελλάδας, επιχειρηματίας και πολιτικός, δήμαρχος Μαραθώνα την περίοδο 2014-2019 και υποψήφιος ευρωβουλευτής στις ευρωεκλογές του 2019 με το κόμμα «Πολίτες», που ίδρυσε ο ίδιος.

Νεανικά χρόνια
Γονείς του είναι ο Παναγιώτης και η Αλίκη Ψινάκη. Μεγάλωσε στις Φιλιππίνες και στις ΗΠΑ. Ο πατέρας του είχε εργοστάσιο ηλεκτρονικών ειδών. Στο Ηνωμένο Βασίλειο, σπούδασε διεθνή επιχειρηματική δραστηριότητα και μάρκετινγκ και πήρε μεταπτυχιακό δίπλωμα και στα δύο.

Σταδιοδρομία
Μόντελινγκ και τηλεόραση
Στην αρχή της καριέρας του εργάστηκε ως μοντέλο μόδας. Ακολούθως ασχολήθηκε με τη συγγραφή σεναρίου για μια ελληνική τηλεοπτική σειρά. Στη συνέχεια ανέλαβε μάνατζερ του τραγουδιστή Σάκη Ρουβά. Μετά το τέλος της 16χρονης συνεργασίας του με τον Ρουβά το 2004, αποφάσισε να διαχειριστεί τη δική του καριέρα στο χώρο της ψυχαγωγίας και εμφανίστηκε ως κριτής σε τηλεοπτικές εκπομπές της ελληνικής τηλεόρασης όπως το Super Idol, το Dream Show, το Ελλάδα Έχεις Ταλέντο και το The X-Factor.

Το 2006 στον τηλεοπτικό σταθμό Alpha παρουσίασε το τηλεπαιχνίδι Distraction, το οποίο διήρκεσε έξι επεισόδια.Distraction 1Τηλε... χυδαιότητες Κατά τη διάρκεια αυτής της περιόδου συνέχισε να εργάζεται ως μάνατζερ αρκετών Ελλήνων τραγουδιστών και ηθοποιών.

Τον Ιούνιο του 2022 ξεκίνησε στο Mega η μετάδοση της σειράς βίντεο που έχει αναρτήσει ο Ψινάκης στο προσωπικό του κανάλι στο YouTube με τίτλο Στο γηροκομείο, η οποία συνδυάζει στοιχεία αυτοβιογραφικού ντοκιμαντέρ, ριάλιτι και talk show. Μεταξύ άλλων, συμμετείχαν η Δήμητρα Παπαδοπούλου, η Πέγκυ Ζήνα, ο Γιάννης Μπουτάρης και ο Χρήστος Μάστορας.

Πολιτική
Δημοτικός σύμβουλος Δήμου Αθηναίων
Το 2010 ξεκίνησε την ενασχόληση του με την πολιτική και εξελέγη δημοτικός σύμβουλος στον Δήμο Αθηναίων με τον συνδυασμό του Νικήτα Κακλαμάνη. Εκτός από την προσπάθεια προώθησης μιας ευνοϊκής εικόνας της Αθήνας στην Ελλάδα και το εξωτερικό, υποστήριξε το έργο «Για ένα Πιάτο Φαγητό», που σχεδιάστηκε για να βοηθήσει τους άπορους της Αθήνας. Οργανώθηκε σε συνεργασία με την Ιερά Αρχιεπισκοπή Αθηνών και την κυβερνητική οργάνωση «Αποστολή» και χιλιάδες άποροι της Αθήνας έλαβαν δωρεάν φαγητό και βοήθεια.

Δήμαρχος
Έθεσε υποψηφιότητα για δήμαρχος του Δήμου Μαραθώνα το 2014. Κάτοικος εκεί για περισσότερα από είκοσι χρόνια κατά τη στιγμή της υποψηφιότητάς του, οι δημότες τον εξέλεξαν για τη θέση του δημάρχου από τον πρώτο γύρο των εκλογών στις 18 Μαΐου 2014 με το 53,55% των ψήφων. Ορκίστηκε τον Αύγουστο του 2014. Στην εναρκτήρια ομιλία του ανακοίνωσε το όραμά του για τον Μαραθώνα και τις γύρω περιοχές, εστιάζοντας στη διαφάνεια, την αξιοκρατία και την ανάπτυξη.

Στις 3 Αυγούστου 2018, μετά τις καταστροφικές πυρκαγιές της περιοχής, το δημοτικό συμβούλιο του Μαραθώνα εξέδωσε ομόφωνα ψήφισμα που χαρακτήριζε τον Ψινάκη «ανεπιθύμητο», «ανίκανο» και «εξαιρετικά επικίνδυνο ακόμη και για τη σωματική υγεία των πολιτών του δήμου», απαιτώντας την παραίτησή του. Ο Ψινάκης αρνήθηκε να παραιτηθεί, χαρακτηρίζοντας την ενέργεια αντισυνταγματική. Σύμφωνα με τον ίδιο είχε μόνο σκοπό «τη διαπόμπευση του και την ανθρωποφαγία». Για την υπόθεση αυτή παραπέμφθηκε ενώπιον της Δικαιοσύνης αλλά αθωώθηκε ομόφωνα και στους δύο βαθμούς.

Έργα και δραστηριότητες της δημαρχίας του
Στις αρχές του 2015 διορίστηκε επικεφαλής διεθνών δημοσίων σχέσεων για την Κεντρική Ένωση Δήμων Ελλάδας (ΚΕΔΕ). Από τη θέση αυτή πήρε μέρος σε διαδηλώσεις για την επιστροφή στην Ελλάδα των Μαρμάρων του Παρθενώνα από το Βρετανικό Μουσείο.

Σε μια προσπάθεια να τιμήσει τους Έλληνες αθλητές, φιλάνθρωπους, διασκεδαστές και άλλες διασημότητες, ο Ψινάκης δημιούργησε το Μετάλλιο της Λεγεώνας του Μαραθώνα το 2015. Τον Μάιο του ιδίου έτους ο Ψινάκης παρέδωσε το πρώτο από τα βραβεία στον Πρόεδρο της Ελληνικής Δημοκρατίας Προκόπη Παυλόπουλο. Μεταγενέστεροι αποδέκτες του βραβείου ήταν ο Οικουμενικός Πατριάρχης Βαρθολομαίος, ο σκηνοθέτης του Χόλυγουντ Τζέιμς Κάμερον, ο Τζέιμς Γιαννόπουλος της 20th Century Studios, οι ηθοποιοί Τομ Χανκς και Ρίτα Γουίλσον, καθώς και τριάντα επτά πρέσβεις. Οι παραλήπτες του βραβείου φέρουν τον τίτλο «Παγκόσμιος Πρέσβης του Μαραθώνα».

Ο Ψινάκης ίδρυσε το μη κερδοσκοπικό Ίδρυμα Μαραθώνα για την περαιτέρω ανάπτυξη του τουρισμού, του αθλητισμού και του πολιτισμού στην περιοχή, καθώς και για την προώθηση φιλανθρωπικών εκδηλώσεων σε όλη την Ελλάδα για εξασφάλιση τροφής, νερού και ιατρικής περίθαλψης σε απόρους.

Σε μια προσπάθεια να ενώσει περιοχές της Ελλάδας με αρχαιότητες, καθώς και ιστορικούς και πολιτιστικούς χώρους, ίδρυσε τον Μάρτιο του 2016 την Αμφικτυονία Αρχαίων Ελληνικών Πόλεων. Με έδρα τον Μαραθώνα, ο σύλλογος εστιάζει στην προστασία και διάδοση της ελληνικής πολιτιστικής κληρονομιάς και την υποστήριξη πολιτιστικών συμφερόντων. Πολλοί δήμοι της Ελλάδας έχουν γίνει μέλη.

Κόμμα «Πολίτες»
Το 2019 ίδρυσε το κόμμα «Πολίτες» και κατήλθε στις ευρωεκλογές του 2019 ως υποψήφιος ευρωβουλευτής. Έλαβε 28.962 ψήφους από τις 51.398 του κόμματος.

 Παραπομπές 

 Εξωτερικοί σύνδεσμοι 


Κατηγορία:Έλληνες μουσικοί παραγωγοί
Κατηγορία:Έλληνες επιχειρηματίες
Κατηγορία:Έλληνες τηλεπαρουσιαστές
Κατηγορία:Έλληνες ακτιβιστές
Κατηγορία:Έλληνες αρχηγοί κομμάτων
Κατηγορία:Έλληνες ΛΟΑΤ πολιτικοί
Κατηγορία:Δήμαρχοι ελληνικών πόλεων
Κατηγορία:ΛΟΑΤ πρόσωπα από την Ελλάδα